ફરીથી એ જ પ્રક્રિયા-દુખાવો. દોઢ મિનિટ સુધી – પછી રાહત. આવો દુખાવો મેં કોઈ વખત સહન કર્યો ન હતો. દુ:ખ શું છે એની મને ખબર જ ન હતી. મારી આખી જિંદગી નદીની જેમ સરળતાથી વહેતી હતી અને એક અવરોધ આવ્યો. અમારું આખુંય કુટુંબ હલી ગયું હતું. થોડાક મહિનાઓ પહેલાં જ મારા નાના ભાઈને હાર્ટએટેક આવ્યો હતો. એની પણ હૃદયની એન્જિયોગ્રાફી અને એન્જિયોપ્લાસ્ટી કરાવી હતી. એને ડાયાબિટીસ છે. એ બધા આઘાતમાંથી માંડ માંડ અમારું કુટુંબ બહાર આવતું હતું ત્યાં જ મારો પ્રશ્ન. આખા કુટુંબને મારી ચિંતા સહુથી વધુ થાય.